Predkladacia správa

Návrh Ročného národného programu prípravy SR na členstvo v NATO na rok 2003 (RNP PRENAME) bol vypracovaný na základe uznesenia vlády SR č. 480 z 9. júla 1999, ktorým bol schválený mechanizmus komplexnej prípravy SR na členstvo v NATO. Dokument bol spracovaný na základe podkladov 11 medzirezortných pracovných skupín a za úzkej spolupráce s Misiou SR pri NATO v Bruseli. Jeho tvorbu koordinoval sekretariát Výboru vlády pre prípravu SR na členstvo v NATO. 
Slovenská republika sa podobne ako členské krajiny aliancie hlási k základným demokratickým právam a princípom, trhovej ekonomike a právnemu štátu. SR je už i dnes de facto spojencom NATO a ďalších demokratických krajín pri ochrane spomínaných hodnôt, čo potvrdzuje tiež jej prístup a príspevok v boji s medzinárodným terorizmom. Ročný národný program prípravy SR na členstvo v NATO na rok 2003 (RNP PRENAME 2003) je postavený tak, aby demokratická vláda, ktorá vzíde z parlamentných volieb nadviazala na výsledky dosiahnuté v Akčnom pláne členstva (MAP) a priority vyplývajúce z hodnotenia stavu pripravenosti. Vzhľadom na postoj väčšiny politických strán k cieľom Ročného národného programu, nič by nemalo brániť plynulému napĺňaniu cieľov štvrtého cyklu MAP.
Návrh Ročného národného programu prípravy SR na členstvo v NATO na rok 2003 (RNP PRENAME) vychádza zo skúseností z predchádzajúcich MAP cyklov a je rozdelený do dvoch častí. Prvá časť „Východiská a ciele RNP PRENAME 2003“ obsahuje náčrt východísk a cieľov pre rok 2003. Druhá časť „Úlohy RNP PRENAME 2003“ v tabuľkovej forme definuje konkrétne úlohy v jednotlivých oblastiach prípravy spolu s termínmi ich plnenia a presnými finančnými vyjadreniami jednotlivých rezortov ako aj spôsob ich financovania. Obidve časti materiálu sú obsahovo členené do piatich kapitol v súlade so štruktúrou Akčného plánu pre členstvo (MAP).
Celková výška vládou SR garantovaných finančných prostriedkov zo štátneho rozpočtu na rok 2003 určených na zabezpečenie RNP PRENAME 2003 je 1,275 mld. Sk, pričom na úlohy plnené rezortom obrany sú okrem finančných prostriedkov navrhovaných vládou SR v rámci RNP PRENAME 2003 vyčlenené aj prostriedky z rozpočtovej kapitoly MO SR. Predmetný materiál nemá žiaden priamy dopad na verejné financie ani iný ekonomický alebo environmentálny vplyv, či vplyv na zamestnanosť, preto príslušná doložka k nemu nebola vyhotovená. 
Predkladaný materiál prešiel pripomienkovým konaním, v rámci ktorého bol zverejnený na web-stránke Ministerstva zahraničných vecí SR. K materiálu neboli zaznamenané žiadne pripomienky zo strany verejnosti.
Návrh Ročného národného programu prípravy SR na členstvo v NATO na rok 2003 (RNP PRENAME 2003) prerokoval na svojom 25. zasadnutí Výbor vlády pre prípravu SR na členstvo v NATO a jeho anglická verzia bude v sídle aliancie v Bruseli prostredníctvom Misie SR pri NATO odovzdaná koncom septembra 2002 členským krajinám NATO.